เวิลด์แบงก์ขย่มรัฐบิดเบือนราคา
ปัญหาของทั่วโลกในขณะนี้ที่สำคัญและเป็นห่วงกัน
18 ส.ค. 2554

ปัญหาของทั่วโลกในขณะนี้ที่สำคัญและเป็นห่วงกัน
คือ ภาวะเงินเฟ้อเพิ่มสูงขึ้น จากราคาสินค้าโภคภัณฑ์ ราคาสินค้าเกษตร และราคาน้ำมันในตลาดโลกเพิ่มสูงขึ้นอย่างรวดเร็ว ซึ่งราคาน้ำมันปรับเพิ่มขึ้นจากระยะเดียวกันของปีก่อนแล้วประมาณ 300% แต่สำหรับประเทศไทยยังได้รับผลกระทบจากภาวะดังกล่าวไม่มาก เงินเฟ้อทั่วไปอยู่ที่ 3.1% เพราะรัฐบาลได้ใช้มาตรการตรึงราคาน้ำมันดีเซล และขอความร่วมมือเพื่อตรึงราคาสินค้าไว้ไม่ให้ขึ้นราคา ขณะเดียวกันราคาสินค้าเกษตรที่สูงขึ้นช่วยทำให้การบริโภคและอุปโภคในประเทศไทยเพิ่มสูงขึ้นตามรายได้ของเกษตรกรที่สูงขึ้นด้วย 
ธนาคารโลกกังวลต่อปัญหาเงินเฟ้อของประเทศไทยในอนาคต เพราะมาตรการที่รัฐบาลใช้เป็นเรื่องชั่วคราวไม่สามารถทำได้ตลอดไป หากเลิกอุดหนุนราคาน้ำมัน และเลิกการตรึงราคาสินค้า อัตราเงินเฟ้อจะเพิ่มขึ้นอย่างรวดเร็ว และกลุ่มคนจนในเมืองและเกษตรกรในชนบทจะเป็นผู้ได้รับผลกระทบมากที่สุด ดังนั้น รัฐบาลควรจะพิจารณาที่แนวทางการแก้ปัญหาที่ดีกว่า การตรึงราคาน้ำมันไปตลอดซึ่งทำไม่ได้ เป็นความพยายามในการปรับปรุงและลดต้นทุนการใช้พลังงานให้ดีขึ้น




 
เพราะขณะนี้ต้นทุนราคาน้ำมันในภาคผลิตของไทยอยู่ที่ 10% และไทยมีการขนส่งสินค้าโดยใช้รถบรรทุกมากกว่า 98% ของการขนส่งทั้งหมด
นักเศรษฐศาสตร์ธนาคารโลก ประจำประเทศไทย กล่าวว่า แทนที่จะหว่านเงินจำนวนมากในการอุดหนุนราคาน้ำมัน รัฐบาลควรตั้งเป้าการอุดหนุนให้ชัดเจน เช่น การออกมาตรการให้ความช่วยเหลือทางการเงิน หรือบรรเทาค่าครองชีพ สำหรับคนจนที่รายได้ต่ำในระดับ 10-20% ของเส้นยากจน ซึ่งจะทำให้เงินที่เสียไปได้ประโยชน์โดยตรง ขณะเดียวกันเศรษฐกิจไทยยังจำเป็นที่จะต้องใช้อัตราดอกเบี้ยต่ำในการกระตุ้นการเติบโต ทำให้ธนาคารแห่งประเทศไทย (ธปท.) ต้องระมัดระวังการขึ้นดอกเบี้ยไม่ให้เร็ว หรือแรงเกินไป เพราะจะทำให้เศรษฐกิจฟื้นตัวได้น้อยลง และกลายเป็นต้นทุนรอบสองที่กดดันราคาสินค้า รวมทั้งยังกระตุ้นให้เกิดเงินไหลเข้าที่ก่อให้เกิดเงินเฟ้อสูงขึ้นได้อีกรอบหนึ่ง
สำหรับนโยบายประชานิยมของรัฐบาล ไม่ว่ารัฐบาลนี้ หรือรัฐบาลที่ผ่านมาก็ใช้นโยบายเดียวกันและในช่วงที่จะมีการเลือกตั้ง การใช้นโยบายประชานิยมคงมีต่อไป ซึ่งในส่วนของการรักษาฟรี และการสนับสนุนด้านการศึกษา เช่น การเรียนฟรีนั้น ธนาคารโลกสนับสนุนให้ทำต่อไป เพราะเป็นการสร้างทุนมนุษย์ให้กับประเทศในอนาคต แต่ในส่วนของการประกันรายได้ภาคการเกษตรนั้น ธนาคารโลกมองว่าเกษตรกรจะได้รับประโยชน์มากกว่าการรับจำนำในช่วงรัฐบาลที่ผ่านมา 
แต่ขณะนี้มีข้อสังเกตว่า การปรับขึ้นราคาประกันรายได้ ในกรณีข้าวในครั้งที่ผ่านมา ไม่ได้เกิดขึ้นตามราคาในตลาด แต่มาจากแนวคิดและแรงกดดันทางการเมืองมากกว่า ซึ่งเท่ากับรัฐบาลบิดเบือนกลไกตลาด ซึ่งอาจจะไม่เหมาะสม
“ราคาสินค้าเกษตรที่เพิ่มสูงขึ้นมาได้ช่วยให้กำลังซื้อในประเทศของไทยในปี 2554 เป็นตัวขับเคลื่อนหลักของการขยายตัวของเศรษฐกิจในประเทศ เพราะรายได้ภาคการเกษตรที่ดี ส่งผลต่อค่าจ้างงานในภาคการเกษตรที่สูงขึ้น ซึ่งเป็นแรงกดดันต่อเนื่องถึงค่าจ้างของแรงงานที่ไม่มีทักษะให้เพิ่มสูงขึ้นด้วย ขณะที่เศรษฐกิจต่างประเทศ แม้ว่าประเทศอุตสาหกรรมหลักจะฟื้นตัวช้าๆ แต่แนวโน้มดีกว่าการประมาณการครั้งก่อนเมื่อ 6 เดือนก่อนมาก ส่งผลให้ความต้องการซื้อจากต่างประเทศดีขึ้น ซึ่งส่งผลดีต่อภาคการส่งออกของไทยในปีนี้ รวมทั้งจะมีเม็ดเงินที่จะเพิ่มเข้ามาเป็นแรงอัดฉีดระยะสั้นจากการเลือกตั้ง” 
เมื่อขอให้แซนเดอร์เปรียบเทียบนโยบายเศรษฐกิจระหว่างรัฐบาลนายอภิสิทธิ์ เวชชาชีวะ กับรัฐบาล พ.ต.ท.ทักษิณ ชินวัตร นายแซนเดอร์ กล่าวว่า นโยบายการดูแลสินค้าเกษตรของรัฐบาลปัจจุบันดีกว่า เพราะผลประโยชน์ตกถึงมือเกษตรกรมากกว่า